ആര്എസ്എസിനോട് മാപ്പുപറയുന്നതുവരെ ജാവേദ് അക്തറിന്റെ ചിത്രങ്ങള് പ്രദര്ശിപ്പിക്കാന് അനുവദിക്കില്ല മുന്നറിയിപ്പുമായി ബിജെപി നേതാവ് കവിയും ഗാനരചയിതാവുമായ ജാവേദ് അക്തറിന്റെ ചിത്രങ്ങള്ക്ക് ബഹിഷ്ക്കരണ ഭീഷണിയുമായി ബിജെപി നേതാവ്. ആര്എസ്എസിനെ താലിബാനുമായി താരതമ്യം ചെയ്തതിന് മാപ്പുപറയുന്നതു വരെ ജാവേദ് അക്തര് ഭാഗമാകുന്ന ചിത്രങ്ങള് രാജ്യത്ത് പ്രദര്ശിപ്പിക്കാന് അനുവദിക്കില്ലെന്ന് മഹാരാഷ്ട്ര എംഎല്എയും ബിജെപി വക്താവുമായ രാം കദം മുന്നറിയിപ്പ് നല്കി.ജാവേദ് അക്തറിന്റെ പ്രസ്താവന ലജ്ജാകരം മാത്രമല്ല, കോടിക്കണക്കിനു വരുന്ന ആര്എസ്എസ്, വിഎച്ച്പി ഭാരവാഹികള്ക്കും അവയുടെ പ്രത്യയശാസ്ത്രം പിന്തുടരുന്ന ലോകമെങ്ങുമുള്ള കോടിക്കണക്കിനു മനുഷ്യര്ക്കും ഏറെ വേദനയും അപമാനവുമുണ്ടാക്കുന്നതുമാണ്. ഇതേ പ്രത്യയശാസ്ത്രത്തിന്റെ ആളുകളാണ് ഇപ്പോള് രാജ്യം ഭരിക്കുന്നതെന്നും അവര് രാജധര്മം പൂര്ത്തീകരിക്കുന്നുണ്ടെന്നും ഈയൊരു പ്രസ്താവന നടത്തുന്നതിനു മുന്പ് ചിന്തിക്കണമായിരുന്നു. താലിബാന് പ്രത്യയശാസ്ത്രമാണ് അവര് പിന്തുടരുന്നതെങ്കില് ഇത്തരം പരാമര്ശങ്ങള് നടത്താന് അദ്ദേഹത്തിന് കഴിയുമായിരുന്നോ? രാജ്യത്തിനു വേണ്ടി ജീവിതം സമര്പ്പിച്ച സംഘ് ഭാരവാഹികളോട് കൈകൂപ്പി മാപ്പുപറയുന്നതുവരെ ജാവേദ് അക്തറിന്റെ ഒരു ചിത്രവും ഭാരത മാതാവിന്റെ മണ്ണില് പ്രദര്ശിപ്പിക്കാന് അനുവദിക്കില്ല. രാം കദം ട്വിറ്ററില് പങ്കുവച്ച വിഡിയോയില് പറഞ്ഞു.കഴിഞ്ഞ ദിവസം എന്ഡിടിവിയോട് നടത്തിയ പ്രതികരണം ചൂണ്ടിക്കാട്ടിയാണ് ജാവേദ് അക്തറിന്റെ ചിത്രങ്ങള് ബഹിഷ്ക്കരിക്കാന് ബിജെപി നേതാവ് ആഹ്വാനം ചെയ്തത്. താലിബാന് ഇസ്ലാമിക രാജ്യം ആഗ്രഹിക്കുന്ന പോലെ തന്നെ ഹിന്ദു രാഷ്ട്രം ലക്ഷ്യമിടുന്നവരുമുണ്ട്. മുസ്ലിമായാലും ക്രിസ്ത്യാനിയായാലും ജൂതനായാലും ഹിന്ദുവായാലും ഇവര്ക്കെല്ലാം ഒരേ മനോഭാവമാണെന്നായിരുന്നു ജാവേദ് അക്തര് പറഞ്ഞത്.